**33.1. Fagbeskrivelse Engelsk 1.-6. klassetrin**

Fagets formål er at give de studerende kompetencer til at undervise elever i faget engelsk med

henblik på at udvikle elevernes sproglige, tekstmæssige og interkulturelle kompetencer og således

forberede dem til et liv i et globalt samfund, hvor engelsk bliver brugt som lingua franca.

Engelsk giver som dannelses- og færdighedsfag den studerende grundlag for at udvikle viden og

færdigheder inden for sprog, fremmedsproglig kommunikation, sprogtilegnelse, fagdidaktik, samt

kultur og samfund. Disse områder forenes i kommunikativ kompetence som fundament for faget,

der skaber rammen om den studerendes personlige og fagprofessionelle udvikling.

Engelskfaget udgøres af 4 kompetenceområder med tilhørende mål, der alle betoner, at undervisning i skolefaget engelsk er det centrale genstandsområde. Kernen i engelskfaget er sprog og kultur i et fremmedsprogsdidaktisk perspektiv, hvor sprogundervisningen og sprogbrugeren står i centrum. Med udgangspunkt i teori og praksis arbejder den studerende kontinuerligt med at udvikle

sin forståelse af fagets centrale dimensioner og samspillet mellem dem med henblik på at udvikle

et praksisrettet fagsyn og dermed en forståelse af fagets bidrag til opfyldelse af folkeskolens formål.

Kompetenceområde 1 Sproglig kompetence og sprogundervisning drejer sig om arbejdet med beskrivelse og analyse af, samt didaktisk arbejde med, elevernes intersprog og udvikling af metasprog til at tale om sprog og sproglige valg. Kompetenceområde 2 Sprogtilegnelse og fremmedsproglig kommunikation drejer sig om arbejdet med færdighedsområderne lytte, læse, skrive, tale

og samtale i et kommunikativt perspektiv, samt brug af strategier i kommunikation og læring.

Kompetenceområde 3 Interkulturel kompetence drejer sig om integration af viden om kultur og

samfund i arbejdet med kulturmøder, kulturbegreber, kulturforståelse, engelsk som internationalt

sprog, samt tekst- og mediekompetence. Kompetenceområde 4 Fremmedsprogsdidaktik involverer

fagets tilgange til undervisning, fremmedsprogsdidaktiske metoder og teknikker, samt generelle

didaktiske faktorer som motivation og elevforudsætninger i en engelskfaglig kontekst.

På baggrund af arbejdet med de fire kompetenceområder kan den studerende begrundet planlægge, gennemføre, evaluere og udvikle differentieret og motiverende undervisning i engelsk.

Samtidig bliver den studerende i stand til at analysere og reflektere over praksissituationer og sammenhænge i en engelskfaglig kontekst og således handle selvstændigt og hensigtsmæssigt på et

fagdidaktisk og professionelt grundlag i både kendte og nye situationer.