2014 – Vejledning for faget engelsk

[**3.6 Bevægelse i undervisningen**](https://www.emu.dk/modul/vejledning-faget-engelsk#afsnit-3-6-bevaegelse-i-undervisningen)

Sprog og handling skal knyttes sammen. Sprog og kultur handler om at kommunikere med omverdenen, og man kan ikke kommunikere uden at inddrage krop og bevægelse. Sprog har en hensigt, og denne hensigt understøttes kropsligt. Hvis man fx siger ”I am really happy today” og samtidig har krop og mimik, der viser det modsatte, så vil andre først og fremmest tro på det, kroppen viser frem for på sproget. Læring foregår generelt med og i kroppen, også sproglæring. Man husker bedre frasen ”Hello, how are you?”, hvis man samtidig har gået rundt og givet hånd. Samtidig giver bevægelse energi til læringen og konkretiserer talehandlinger.

Bevægelsen i undervisningen skal være alderssvarende. På det første trin kan der fx arbejdes med:

* Action songs, hvor eleverne synger og laver bevægelser til sangen.
* Simon Says, hvor eleverne bevæger sig på basis af instruktioner.
* Lege, som involverer mine og kropssprog, fx Guess my Word.

På senere trin kan bevægelse fx være:

* Vote with your feet, hvor eleverne stiller sig i en af fire cirkler, der hver indeholder et udsagn, man kan være enig med.
* Line ups, hvor eleverne stiller sig i rækkefølge i forhold til: “When did you last go to the cinema? How big was you latest present? What date is your birthday?”
* Rollespil, drama, simulationer, som kan være baseret både på selvskrevet materiale og omformning af andre teksttyper.
* Stand up if you hear …, forskellige fokuspunkter, fx et tillægsord i oplæsning, en holdning, du er enig i, navn på et sted, du har været.

Stort set alle aktiviteter, der normalt laves siddende og med papir, kan laves stående med vægplancher. I stedet for at sætte krydser på papir, kan man altid sætte kryds ved at placere sig i lokalet. Det er muligt i forhold til alle læringsaktiviteter at overveje, hvordan aktiviteten kan drejes eller ændres en smule, så bevægelse indgår. Det vil være en stor hjælp til læringen for rigtig mange elever.

[**3.9 Innovation og entreprenørskab**](https://www.emu.dk/modul/vejledning-faget-engelsk#afsnit-3-9-innovation-og-entreprenoerskab)

Sprogundervisning skal motivere eleverne til at udfolde sig, tage chancer og afprøve deres sprog i mange og gerne utraditionelle situationer. Det drejer sig om at lære at turde handle og eksperimentere som en naturlig del af fagligt arbejde og læring.

Der er fire dimensioner i arbejdet med innovation og entreprenørskab:

Handling, som foregår ved, at eleverne agerer med engelsk, fx gennem produktion af tekster og kommunikation med andre.

Kreativitet, som fremmes, når utraditionelle forslag og ideer fra elevernes side accepteres, og eleverne opmuntres til at eksperimentere og lege med både sprog og tematikker i undervisningen.

Omverdensforståelse, som indgår som en central del i faget i forhold til international kommunikation og samarbejde gennem brug af engelsk.

Personlig indstilling, hvor eleverne skal opnå tro på egen formåen gennem mange succesoplevelser med at løse sproglige, tekstmæssige og kulturelle opgaver i en moderne, globaliseret verden.

Du kan også læse mere i Undervisningsministeriets **vejledning om innovation og entreprenørskab** under Relaterede moduler.